
Text rozhodnutia
Súd: Krajský súd Trnava Spisová značka: 20S/27/2020 Identifikačné číslo súdneho spisu: 2020200046 Dátum vydania rozhodnutia: 21. 02. 2020 Meno a priezvisko sudcu, VSÚ: Mgr. Monika Kadlicová ECLI: ECLI:SK:KSTT:2020:2020200046.1 Uznesenie Krajský súd v Trnave v právnej veci žalobcu T. Q., nar. XX.XX.XXXX, trvalo bytom Z. XXX/XX, C., okres Topoľčany, proti žalovanému: Centrum právnej pomoci, o preskúmanie rozhodnutia žalovaného č. KANR/8211/2020 zo dňa 10.2.2020, t a k t o r o z h o d o l : Správny súd p o s t u p u j e vec miestne príslušnému Krajskému súdu v Nitre. o d ô v o d n e n i e : 1. Správnou žalobou zo dňa 16.2.2020 sa žalobca domáha preskúmania rozhodnutia Centra právnej pomoci č. KANR/8211/2020 zo dňa 10.2.2020. 2. Z obsahu spisu - lustrácie v registri obyvateľov vyplýva, že žalobca má od 30.11.2001 trvalý pobyt na adrese Z. XXX/XX, C.. 3. Podľa ust. § 6 ods. 2 písm. a/ zákona č. 162/2015 Z. z. Správny súdny poriadok (ďalej len „SSP“), správne súdy rozhodujú v konaniach o správnych žalobách. 4. Podľa ust. § 9 ods. 1 SSP, konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 5. Podľa ust. § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 6. Podľa ust. § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Rozhodnutie Centra právnej pomoci je rozhodnutím o poskytovaní právnej pomoci podľa zákona o poskytovaní právnej pomoci osobám v materiálnej núdzi, je teda splnená podmienka v zmysle ust. § 13 ods. 3 SSP a miestne príslušným je súd, v ktorého obvode má žalobca adresu trvalého pobytu. 8. Podľa ustanovenia § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 9. S poukazom na vyššie citované zákonné ustanovenia, vychádzajúc z registrovaného trvalého pobytu žalobcu v obci C. v okrese Topoľčany, Krajský súd v Trnave skúmal svoju miestnu príslušnosť na konanie. V zmysle ust. § 9 ods. 4 pís. f/ a § 10 zákona č. 221/1996 Z. z. o územnom a správnom usporiadaní SR a nariadenia vlády SR č. 258/1996 Z.z., ktorým sa vydáva zoznam obcí a vojenských obvodov tvoriacich jednotlivé okresy, je obec C. zaradená pod okres E., ktorý v zmysle ust. § 2 ods. 19 zákona č. 71/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov (v znení zákonov č. 428/2004 Z.z. a č. 757/2004 Z.z.) patrí do územnej pôsobnosti Okresného súdu Topoľčany a v zmysle § 3 ods. 4 pís. e/ toho istého zákona spadá do územnej pôsobnosti Krajského súdu v Nitre. 10. Hypotéza ust. § 9 ods. 1 SSP je podriadená zásade „perpetuatio fori,“ podľa ktorej sa príslušnosť súdu určuje podľa okolností existujúcich v čase začatia konania; takto určená príslušnosť trvá až do jeho skončenia. 11. S poukazom na uvedené, je na konanie vecne a miestne príslušným súdom Krajský súd v Nitre, ktorému bude po právoplatnosti tohto uznesenia spis zaslaný na ďalšie konanie. Poučenie: Proti tomuto uzneseniu nie je prípustná kasačná sťažnosť ( § 439 ods. 2 pís. d/ SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2020:2020200046.1 (dáta aktuálne k 15. 11. 2026). Záväzné je znenie zverejnené súdom.




